EIROPAS PARLAMENTS

**Rokasgrāmata kandidātiem Eiropas Parlamenta organizētās darbinieku atlases procedūrās**

# 1. IEVADS

## Kā notiek atlases procedūra?

Atlases procedūra sastāv no vairākiem posmiem, kuros kandidāti savstarpēji konkurē. Tajā var piedalīties visi Eiropas Savienības pilsoņi, kuri pieteikumu iesniegšanas termiņa pēdējā dienā atbilst nepieciešamajiem kritērijiem. Šī procedūra sniedz visiem kandidātiem vienādas iespējas apliecināt savu kompetenci un ļauj veikt uz rezultātiem balstītu atlasi, ievērojot vienlīdzīgas attieksmes principu.

Atlases procedūras beigās izraudzītos kandidātus iekļauj piemēroto kandidātu sarakstā, ko Eiropas Parlaments izmanto, lai aizpildītu amata vietu, par kuru ir publicēts vakances paziņojums.

Šajā rokasgrāmatā visas atsauces uz vīriešu dzimuma personu ir uzskatāmas par atsauci arī uz sieviešu dzimuma personu un otrādi.

Katrai atlases procedūrai tiek iecelta atlases komisija, kuras locekļus izraugās iestādes administrācija un Personāla komiteja. Šīs atlases komisijas darbība ir konfidenciāla un notiek saskaņā ar Eiropas Savienības Civildienesta noteikumu III pielikumu ([[1]](#footnote-2)).

Lemjot par katra kandidāta pielaišanu pārbaudījumu kārtošanai, atlases komisija stingri ievēro vakances paziņojumā izklāstītos pielaišanas nosacījumus. Kandidāti nevar atsaukties uz to, ka viņi ir pielaisti pārbaudījumu kārtošanai agrāk notikušā konkursā vai atlases procedūrā.

Lai izraudzītos labākos kandidātus, atlases komisija salīdzina kandidātu sniegumu nolūkā novērtēt viņu spēju pildīt vakances paziņojumā aprakstītos pienākumus. Tai ne tikai ir jāizvērtē zināšanu līmenis, bet arī ir jānoskaidro vispiemērotākās personas, pamatojoties uz viņu sasniegtajiem rezultātiem.

Jāņem vērā, ka atkarībā no kandidātu skaita atlases procedūra var ilgt no 6 līdz 9 mēnešiem.

# 2. ATLASES PROCEDŪRAS POSMI

Atlases procedūra sastāv no šādiem posmiem:

— kandidātu pieteikuma dokumentu saņemšana;

— atbilstības vispārīgajiem nosacījumiem pārbaude;

— atbilstības īpašajiem nosacījumiem pārbaude;

— kvalifikācijas novērtēšana;

— pārbaudījumi;

— iekļaušana piemēroto kandidātu sarakstā.

## 2.1. Pieteikuma dokumentu saņemšana

Ja izlemjat pieteikties, jums ir jāreģistrē sava kandidatūra tiešsaistē, rūpīgi izpildot visus posmus, līdz jūsu kandidatūra tiek galīgi elektroniski apstiprināta. Pieteikumam ir jāpievieno visi vajadzīgie apliecinošie dokumenti (vēlams, PDF formātā), kas apstiprina jūsu atbilstību vakances paziņojumā norādītajiem vispārīgajiem un īpašajiem nosacījumiem, tādējādi ļaujot atlases komitejai pārbaudīt datu pareizību.

Reģistrācija tiešsaistē ir vienīgais veids, kā pieteikt savu kandidatūru.

Ņemiet vērā, ka lietotne *Apply4EP* ļauj augšupielādēt dokumentus DOC, DOCX, GIF, JPG, TXT, PDF, PNG un RTF formātā, visām datnēm kopā nepārsniedzot 3 MB.

## 2.2. Atbilstības vispārīgajiem un īpašajiem pielaišanas nosacījumiem pārbaude

To kandidātu sarakstu, kuri ir iesnieguši pieteikuma dokumentus prasītajā kārtībā un ievērojot noteikto termiņu, sagatavo iecēlējinstitūcija un kopā ar pieteikuma dokumentiem nosūta atlases komisijai.

Atlases komisija izvērtē pieteikuma dokumentus un sagatavo to kandidātu sarakstu, kuri atbilst vakances paziņojuma A daļas 3. punktā uzskaitītajiem īpašajiem nosacījumiem. Tā savā darbībā balstās **tikai** uz kandidatūras pieteikuma veidlapā iekļauto informāciju, **ko apstiprina apliecinošie dokumenti**.

Izglītība, profesionālā apmācība, valodu zināšanas un attiecīgā gadījumā darba pieredze ir sīki jānorāda kandidatūras pieteikuma veidlapā, proti:

— attiecībā uz izglītību — sākuma un beigu datumi un diploma(-u) veids, kā arī apgūtie mācību priekšmeti;

— attiecībā uz iespējamo darba pieredzi — darba sākuma un beigu datumi, kā arī precīzs veikto pienākumu raksturojums.

Ja jūs esat publicējuši pētījumus, rakstus vai citus materiālus, kuri attiecas uz pildāmajiem pienākumiem, šīs publikācijas ir jāmin kandidatūras pieteikuma veidlapā.

Šajā posmā tiek izslēgti kandidāti, kas neatbilst vakances paziņojumā minētajiem nepieciešamajiem īpašajiem pielaišanas nosacījumiem.

Katru kandidātu informē ar e-pasta vēstuli, kurā paziņo atlases komisijas lēmumu par viņa pielaišanu/nepielaišanu dalībai procedūrā.

## 2.3. Kvalifikācijas novērtēšana

Lai izraudzītos kandidātus, kurus aicina uz pārbaudījumiem, atlases komisija novērtē pielaisto kandidātu kvalifikāciju. Šajā nolūkā tā balstās **tikai** uz pieteikuma veidlapā iekļauto informāciju, **ko apstiprina** pievienotie **apliecinošie dokumenti**, vēlams, PDF formātā.Atlases komisija vadās pēc iepriekš noteiktiem kritērijiem, jo īpaši ņemot vērā vakances paziņojumā konkrēti minēto kvalifikāciju.

Katru kandidātu informē ar e-pasta vēstuli, kurā paziņo atlases komisijas lēmumu par viņa pielaišanu/nepielaišanu dalībai pārbaudījumos.

## 2.4. Pārbaudījumi

Visi pārbaudījumi ir obligāti, un dalību konkursā turpina tikai tos izturējušie kandidāti. Maksimālais pārbaudījumiem pielaisto kandidātu skaits ir noteikts vakances paziņojumā.

Pārbaudījumu apraksts un informācija par vērtēšanu atrodams vakances paziņojuma B daļas 3. punktā.

|  |
| --- |
| **Tehniskie parametri — tiešsaistes testi**  Tiešsaistes testu rīkošanai Eiropas Parlaments ir vērsies pie pakalpojumu sniedzēja *TestWe*.  Jums būs nepieciešams dators ar vienu no šādām operētājsistēmām:   *Microsoft Windows* 7 (vai jaunāka versija) vai *Apple OS X* 10.10 “Yosemite” (vai jaunāka versija) *Apple* datoriem;   1 GB brīvas vietas uz cietā diska;   jūsu datoram pieslēgta vai tajā iebūvēta kamera;   interneta pieslēgums;   4 GB RAM.  Operētājsistēmas *XP*, *Vista* un vecākas, *Windows* 10 S, *Windows ARM* (RT), *MacOS*, kas vecākas par 10.10, *IOS* (*Ipad*, *Iphone*), *Android*, *Chromebook*, virtuālā mašīna, *Linux* (*Debian*, *Ubuntu* u. c.) nav saderīgas ar iepriekšminēto tiešsaistes testu rīkošanas platformu.  Jums būs nepieciešamas arī administratora tiesības šajā datorā, lai testa norises laikā bloķētu pieeju visām lietotnēm (dokumentiem, citai programmatūrai, tīmekļa vietnēm u. c.), izņemot *TestWe* lietotni.  Jums ir jāpārliecinās, ka datorā ir iestatīts pareizs datums un laiks un ka tā ekrāna izšķirtspēja ir laba.  **Jums ir jālejupielādē, jāuzstāda, jāpārbauda un jāizmēģina lietotne *TestWe* vismaz nedēļu pirms testa.** Lai pēc uzstādīšanas pārbaudītu lietotni, jums ir jāveic tehnisko iestatījumu tests, pieslēdzoties *TestWe*. **Šis tehnisko iestatījumu tests ir obligāts**, taču tas netiks ieskaitīts jūsu rezultātos.  Ja kādā no atlases procedūras posmiem jūs saskaraties ar tehnisku problēmu, informējiet par to Talantu atlases nodaļu, izmantojot e-pasta adresi [PERS-APPLY4EPContacts@europarl.europa.eu](mailto:PERS-APPLY4EPContacts@europarl.europa.eu) un skaidri norādot procedūras numuru un nosaukumu un radušos problēmu, lai mēs varētu izskatīt šo jautājumu un vajadzības gadījumā veikt korektīvus pasākumus.  **Pārbaudījuma dienā izdariet visu nepieciešamo, lai pārbaudījumu laikā nekas nepārtrauktu jūsu darbu ar datoru. Sīkāka informācija par pārbaudījumu norisi un to, ko darīt un nedarīt to laikā, ir pieejama rīka *TestWe* rokasgrāmatā kandidātiem, kas jums tiks nosūtīta kopā ar uzaicinājumu uz pārbaudījumiem.**  **Ja pārbaudījumu laikā rodas problēma, nekavējoties sazinieties ar *TestWe* pa tālruni +33 1 83 62 09 28** , lai problēmu varētu atrisināt un atsākt un turpināt dalību pārbaudījumos.  Ja kandidāts atsakās no tālākas dalības, viņa pārbaudījumu rezultātus nevērtē. |

Organizatorisku iemeslu dēļ pārbaudījumus var rīkot vienā dienā, taču šo pārbaudījumu vērtēšana notiks tādā secībā, kādā tie minēti paziņojumā par konkursu. Līdz ar to, ja kandidāts kādā no pārbaudījumiem nav ieguvis prasīto minimālo punktu skaitu, atlases komisija nākamā pārbaudījuma rezultātus nevērtē.

## 2.5. Piemēroto kandidātu saraksta sagatavošana

Piemēroto kandidātu sarakstā iekļauj tikai maksimālo kandidātu skaitu, kas ir noteikts vakances paziņojumā. Sarakstu ar atlasīto kandidātu vārdiem publisko.

Kandidāta iekļaušana piemēroto kandidātu sarakstā nozīmē, ka kāds no iestādes dienestiem viņu var uzaicināt uz pārrunām, taču tas nedz dod tiesības pieprasīt darbu šajā iestādē, nedz arī garantē to, ka kandidāts no šīs iestādes saņems darba piedāvājumu.

# 3. KĀ PIETEIKTIES?

## 3.1. Vispārīgi jautājumi

Pirms pieteikšanās jums ir rūpīgi jāpārliecinās, ka jūs atbilstat visiem pielaišanas nosacījumiem (gan vispārīgajiem, gan īpašajiem). Tas nozīmē, ka jums vispirms ir jāiepazīstas ar vakances paziņojumu un šo rokasgrāmatu, kā arī jāpiekrīt tajos izklāstītajiem noteikumiem.

Lai iesniegtu pieteikumu dalībai Eiropas Parlamenta konkursos, Eiropas Parlaments nodrošina tiešsaistes platformu *Apply4EP*. Platforma ir pieejama šādā tīmekļa vietnē: <https://apply4ep.gestmax.eu>. Lai izveidotu kontu *Apply4EP*, jums ir jāuzklikšķina uz cilnes “Postuler en ligne” (pieteikties tiešsaistē), kas atrodas jūsu izvēlētā paziņojuma par konkursu beigās, un jāseko norādījumiem.

Jūs varat izveidot tikai vienu vienīgu kontu. Jūs tomēr varat izdarīt izmaiņas savos reģistrētajos datos, lai aktualizētu visu informāciju, kas attiecas uz jums.

Jau iepriekš sagatavojiet pievienošanai visus apliecinošos dokumentus, jo pieteikumu var iesniegt tikai vienā piegājienā bez pārtraukumiem.

**Jums ir tiešsaistē jāaizpilda** kandidatūras pieteikuma veidlapa un tai jāpievieno visi nepieciešamie apliecinošie dokumenti (vēlams, PDF formātā). Pēc vakances paziņojumā noteiktā termiņa beigām pieteikties vairs nebūs iespējams. Ir stingri ieteicams negaidīt pēdējo pieteikuma veidlapas iesniegšanas dienu. EP nav atbildīgs par iespējamiem pēdējā brīža darbības traucējumiem, ko izraisa sistēmas pārslodze.

Dokumenti, kas nosūtīti citā veidā, nevis pievienojot tiešsaistē reģistrētajam pieteikumam, netiks ņemti vērā neatkarīgi no to rakstura.

Talantu atlases nodaļa personiski nodotus kandidātu pieteikumus nepieņems.

Ja jums ir invaliditāte vai ja jums pārbaudījumu laikā var rasties grūtības īpašu apstākļu dēļ (piemēram, grūtniecēm, sievietēm, kas baro ar krūti, cilvēkiem ar veselības problēmām, cilvēkiem, kuriem ir jāievēro noteikts ārstniecisks režīms u. c.), tas ir jānorāda kandidatūras pieteikuma veidlapā un jāsniedz visa noderīgā informācija, lai administrācija varētu, ja iespējams, veikt visus vajadzīgos pasākumus tādā apmērā, kāds tiek uzskatīts par pamatotu. Attiecīgā gadījumā jums savā pieteikumā ir jāprecizē pasākumi, ko uzskatāt par nepieciešamiem, lai atvieglotu jūsu dalību pārbaudījumos. Ņemiet vērā, ka jums ir jānosūta jūsu valsts iestādes izsniegts apliecinājums vai medicīniskā izziņa, lai jūsu prasību varētu ievērot. Jūsu iesniegtie apliecinošie dokumenti tiks pārbaudīti, lai vajadzības gadījumā varētu paredzēt saprātīgus pielāgojumus.

## 3.2. Kā iesniegt pilnībā sagatavotu pieteikumu?

1. Piesakiet savu kandidatūru tiešsaistē, izmantojot vakances paziņojumā norādīto saiti, un katrā posmā rūpīgi aizpildiet visus logus. Lai to izdarītu, jums ir jābūt izveidotam VIENAM kontam platformā *Apply4EP* — šo kontu jūs varat izveidot, uzklikšķinot uz cilnes “Postuler en ligne” (pieteikties tiešsaistē).

2. Pievienojiet visus nepieciešamos apliecinošos dokumentus, kas pirms tam jāsanumurē un jākonvertē, vēlams, PDF formātā. Platforma *Apply4EP* ļauj **augšupielādēt dokumentus, kuri kopumā nepārsniedz 3 MB**.

3. Apstipriniet savu kandidatūru, ievērojot lietotnes norādījumus un vakances paziņojumā norādīto termiņu. Pēc pieteikuma apstiprināšanas jūs vairs nevarēsiet nedz to mainīt, nedz pievienot dokumentus.

### 3.3. *Kādi apliecinošie dokumenti jāpievieno pieteikumam?*

### 3.3.1.

### Vispārīgi jautājumi

Dokumentiem (vēlams, PDF formātā), ko jūs augšupielādēsiet, reģistrējoties tiešsaistē, nav jāpievieno norāde “apliecināta kopija”.

Atsauces uz interneta vietnēm par apliecinošiem dokumentiem šā noteikuma nozīmē uzskatīt nevar.

Interneta vietņu izdrukas par apliecinājumiem uzskatītas netiek, taču tās var pievienot tikai kā apliecinājumus papildinošu informāciju.

**Dzīves aprakstu (*curriculum vitae*) par apliecinošu dokumentu neuzskata.**

Jūs nedrīkstat atsaukties uz pieteikumiem vai citiem dokumentiem, kas nosūtīti saistībā ar iepriekšējiem pieteikumiem.

**Ja kādā procedūras posmā atklājas, ka kandidatūras pieteikuma veidlapā sniegtā informācija ir nepatiesa, ka prasītie dokumenti to neapstiprina, ka tā neatbilst visiem vakances paziņojuma nosacījumiem vai ka jūs esat izveidojis vairāk nekā vienu kontu, lēmumu par jūsu pielaidi dalībai konkursā atceļ un jūsu dalība atlases procedūra beidzas.**

### 3.3.2. Dokumenti, kas apliecina atbilstību vispārīgajiem nosacījumiem

Šajā procedūras posmā netiek prasīti dokumenti, ar kuriem pierāda, ka jūs:

— esat kādas Eiropas Savienības dalībvalsts pilsonis;

— esat tiesīgs izmantot visas pilsoniskās tiesības;

— esat izpildījis tiesību aktos noteiktās karaklausības saistības;

— atbilstat uzvedības prasībām, kas jāievēro, veicot paredzētos pienākumus;

— pārvaldāt kandidatūras pieteikumā norādītās valodas.

**Jums ir jāizdara atzīme lodziņā “Godprātīgs apliecinājums”.** Izdarot šo atzīmi, jūs ar godavārdu apliecināt, ka atbilst minētajiem nosacījumiem un ka sniegtā informācija ir patiesa un pilnīga. Jums šie dokumenti būs jāuzrāda saistībā ar pieņemšanu darbā.

### 3.3.3. Dokumenti, kas apliecina atbilstību īpašajiem nosacījumiem, un kvalifikācijas novērtējums

Jums ir jāiesniedz atlases komisijai visa informācija un dokumenti, kas tai ļauj pārliecināties par kandidatūras pieteikuma veidlapā minētās informācijas pareizību.

* **Diplomi un/vai citi mācību sekmīgu pabeigšanu apliecinoši dokumenti**

Jums tiešsaistē reģistrētajam pieteikumam pievienotu dokumentu veidā (vēlams, PDF formātā) ir jāiesniedz diplomi vai sertifikāti, kas apliecina vakances paziņojumā pieprasīto izglītības līmeni.

Atlases komisija šajā saistībā ņem vērā atšķirības starp dažādām Eiropas Savienības dalībvalstu izglītības sistēmām (šīs rokasgrāmatas I un II pielikums).

Ir jāpievieno iespējami sīkāka informācija par pēcvidusskolas mācību diplomiem, jo īpaši par mācību ilgumu un apgūtajiem priekšmetiem, lai atlases komisija varētu izvērtēt diplomu atbilstību amata pienākumiem.

Ja ir iegūta tehniskā vai profesionālā izglītība vai arī ir pabeigti tālākizglītības vai specializācijas kursi, jums ir jānorāda, vai tās ir bijušas pilna laika, nepilna laika vai vakara mācības, kā arī — apgūtie priekšmeti un kursu oficiālais ilgums. Pievienojiet šo informāciju vienā dokumentā, vēlams, PDF formātā.

* **Profesionālā pieredze**

Ja paziņojumā ir prasīta darba pieredze, vērā tiek ņemta tikai tā pieredze, ko kandidāts ir ieguvis pēc vajadzīgā diploma vai izglītības dokumenta saņemšanas. Ar apliecinošajiem dokumentiem ir jāpierāda darba pieredzes **ilgums un līmenis**, kā arī tajos ir **iespējami sīki jāraksturo veiktie pienākumi**, lai atlases komisija varētu izvērtēt pieredzes atbilstību amata pienākumiem. Ja jums ir vairāki dokumenti, kas attiecas uz vienu un to pašu profesionālo pieredzi, tie jāaugšupielādē vienā dokumentā.

Par visiem attiecīgajiem profesionālās darbības posmiem ir jāiesniedz apliecinoši dokumenti, jo īpaši:

—izziņas no iepriekšējiem darba devējiem un pašreizējā darba devēja, kurās ir apliecināta darba pieredze, kas ir prasīta, lai kandidāts varētu piedalīties atlases procedūrā;

—ja konfidencialitātes apsvērumu dēļ kandidāti nevar pievienot vajadzīgās darba izziņas, tad, lai šīs izziņas aizstātu, *ir obligāti* jāiesniedz darba līguma vai vēstules par pieņemšanu darbā un pirmā un pēdējā algas aprēķina izdrukas fotokopijas;

—ja ir veikts neapmaksāts darbs (pašnodarbinātas personas, brīvās profesijas u. c.), kā apliecinošus dokumentus var iesniegt rēķinus, kuros ir aprakstīti visi veiktie darbi, vai citus oficiālus dokumentus, ar kuriem pierāda šādu darba pieredzi.

# 4. DISKVALIFIKĀCIJA

Jūs diskvalificēs, ja:

* kādā procedūras posmā atklājas, ka kandidatūras pieteikuma veidlapā sniegtā informācija ir nepatiesa, ka prasītie dokumenti to neapstiprina vai ka tā neatbilst visiem šī paziņojuma par konkursu nosacījumiem;
* esat izveidojis vairāk nekā vienu kontu;
* jūs tieši vai netieši sazināties ar atlases komisijas locekļiem.

# 5. SAZIŅA

Jūs apņematies darīt visu nepieciešamo, lai jūsu tiešsaistē pienācīgi aizpildītais pieteikums, kuram ir pievienoti visi nepieciešamie apliecinošie dokumenti, tiktu apstiprināts platformā *Apply4EP* vakances paziņojumā norādītajā termiņā. Visi pieteikumi, kas atbilstoši noteikumiem ir iesniegti platformā *Apply4EP*, tiks apstiprināti ar platformas ģenerētu e-pasta vēstuli, ar kuru tiek paziņots, ka pieteikums ir reģistrēts.

**Kandidātu pieteikumi, kas ir nosūtīti citādi, nekā izmantojot platformu *Apply4EP*, vērā ņemti netiks. Tāpēc nav jēgas nosūtīt pieteikumu pa pastu — ne ierakstītā, ne parastā vēstulē. Arī personiski nodotus pieteikumus Talantu atlases nodaļa nepieņems.**

Visa Eiropas Parlamenta korespondence saistībā ar atlases procedūru, arī uzaicinājumi uz pārbaudījumiem un paziņojums par rezultātiem, tiek nosūtīta pa e-pastu uz adresi, kuru kandidāts norādījis savā pieteikumā, kas reģistrēts tiešsaistē, izmantojot viņa izveidoto kontu. Jūsu atbildībā ir sava e-pasta konta regulāra pārbaudīšana un savu personas datu atjaunināšana, ja tie ir mainījušies. Saziņa ar kandidātiem (tostarp uzaicinājumi uz pārbaudījumiem un rezultātu paziņošana) notiks tikai kandidātu izvēlētajā 2. valodā.

Lai aizsargātu atlases komisijas neatkarību, jebkāda tieša vai netieša kandidātu saziņa ar atlases komisiju ir oficiāli aizliegta, un tās dēļ kandidātu no procedūras var izslēgt.

Par saziņu ar kandidātiem līdz konkursa beigām ir atbildīga Talantu atlases nodaļa. Ja jums ir konts platformā *Apply4EP*, jūs varat rakstīt no sava konta. Ja jums vēl nav konta platformā *Apply4EP*, jūs varat rakstīt uz šādu adresi: [[PERS-APPLY4EPContacts@europarl.europa.eu](mailto:PERS-APPLY4EPContacts@europarl.europa.eu)](mailto:PERS-Apply4EP-Contacts@ep.europa.eu)

# 6. VISPĀRĪGA INFORMĀCIJA

## 6.1. Iespēju vienlīdzība

Eiropas Parlaments nepieļauj nekādu diskrimināciju.

Eiropas Parlaments īsteno vienlīdzīgu iespēju politiku un pieņem kandidātu pieteikumus, nepieļaujot diskrimināciju, piemēram, pēc dzimuma, rases, ādas krāsas, etniskās vai sociālās izcelsmes, ģenētiskajām īpašībām, valodas, ticības vai pārliecības, politiskajiem vai jebkuriem citiem uzskatiem, piederības nacionālai minoritātei, mantiskā stāvokļa, izcelsmes, invaliditātes, vecuma, seksuālās orientācijas, civilstāvokļa vai ģimenes stāvokļa.

## 6.2. Kandidātu pieprasījumi piekļūt informācijai, kas uz viņiem attiecas

Īstenojot atlases procedūras, tiek ievērotas kandidātu specifiskās tiesības turpmāk aprakstītos apstākļos piekļūt noteikta veida informācijai, kas uz viņiem attiecas tieši un personīgi. Ņemot vērā šīs tiesības, Eiropas Parlaments var kandidātam pēc viņa pieprasījuma sniegt šādu informāciju:

1. kandidāti, kas uz rakstisko pārbaudījumu uzaicināti nav, varēs pēc pieprasījuma saņemt savas kvalifikācijas novērtējuma veidlapas kopiju. Pieprasījums ir jāiesniedz mēneša laikā no dienas, kad ir nosūtīta e-pasta vēstule, ar kuru tiek darīts zināms lēmums;
2. kandidāti, kas nav sekmīgi nokārtojuši rakstisko pārbaudījumu un/vai nav to kandidātu vidū, kuri uzaicināti uz mutiskajiem pārbaudījumiem, varēs saņemt minētā pārbaudījuma darba kopiju, kā arī individuālā novērtējuma veidlapas kopiju, kurā izklāstīts atlases komisijas sniegtais vērtējums. Pieprasījums ir jāiesniedz mēneša laikā no dienas, kad ir nosūtīta e-pasta vēstule, ar kuru tiek darīts zināms lēmums;
3. uz mutiskajiem pārbaudījumiem uzaicinātie kandidāti, kuri nav iekļauti piemēroto kandidātu sarakstā, informāciju par punktu skaitu, ko viņi ieguvuši dažādajos pārbaudījumos, saņem tikai pēc tam, kad atlases komisija ir sagatavojusi piemēroto kandidātu sarakstu. Pēc pieprasījuma viņi var saņemt sava rakstiskā pārbaudījuma kopiju un par katru no pārbaudījumiem — gan rakstiskajiem, gan mutiskajiem — tās individuālās veidlapas kopiju, kurā ir iekļauti atlases komisijas formulētie novērtējumi. Pieprasījums ir jāiesniedz mēneša laikā no dienas, kad ir nosūtīta e-pasta vēstule, ar kuru tiek darīts zināms lēmums par neiekļaušanu piemēroto kandidātu sarakstā;
4. piemēroto kandidātu sarakstā iekļautus kandidātus informē tikai par to, ka viņi ir veiksmīgi izturējuši atlases procedūru.

Pieprasījumus izskata, ņemot vērā Eiropas Savienības Civildienesta noteikumos paredzēto atlases komisijas darbības konfidencialitāti (III pielikuma 6. pants) un ievērojot fizisko personu aizsardzības noteikumus, kuros ir reglamentēta personas datu apstrāde.

## 6.3. Personas datu aizsardzība

Eiropas Parlaments kā iestāde, kas atbildīga par atlases konkursu rīkošanu, raugās, lai kandidātu personas dati tiktu apstrādāti, pilnībā ievērojot Eiropas Parlamenta un Padomes 2018. gada 23. oktobra Regulu (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (*Eiropas Savienības Oficiālais Vēstnesis, L 295, 2018. gada 21. novembris*), jo īpaši attiecībā uz šādu datu konfidencialitāti un drošību.

## 6.4. Ceļa un uzturēšanās izdevumi saistībā ar pārbaudījumiem klātienē

Uz pārbaudījumiem uzaicinātajiem kandidātiem atmaksā daļu no ceļa un uzturēšanās izdevumiem. Informāciju par atmaksas kārtību un piemērojamiem tarifiem iekļauj uzaicinājumā uz pārbaudījumiem.

Adresi, ko kandidāts ir norādījis kandidatūras pieteikuma veidlapā, uzskata par izbraukšanas vietu, no kuras viņš dodas uz vietu, uz kuru viņu aicina doties kārtot pārbaudījumus. Jāatzīmē, ka nevar ņemt vērā adreses maiņu, ja kandidāts par šo maiņu ir informējis pēc tam, kad Eiropas Parlaments ir nosūtījis uzaicinājumu uz pārbaudījumiem, izņemot gadījumus, kad tas kandidāta minētos apstākļus uzskata par līdzvērtīgiem nepārvaramas varas gadījumam vai nejaušas apstākļu sakritības gadījumam.

# 7. PĀRSKATĪŠANAS PIEPRASĪJUMI - PĀRSŪDZĪBAS - SŪDZĪBAS EIROPAS OMBUDAM

Informācija par pārskatīšanas pieprasījumiem, pārsūdzībām un sūdzību iesniegšanu Eiropas Ombudam ir atrodama šīs rokasgrāmatas III pielikumā.

# 

# I PIELIKUMS

**Indikatīva** tabula par diplomiem, kas dod tiesības piedalīties AD funkciju grupas atlases procedūrās[[2]](#footnote-3).

|  |  |  |
| --- | --- | --- |
| **VALSTS** | **Augstākā izglītība 4 gadi vai vairāk** | **Augstākā izglītība vismaz 3 gadi** |
| **Belgique – België – Belgien** | Licence/Licentiaat / Diplôme d'études approfondies (DEA) / Diplôme d'études spécialisées (DES) / Diplôme d'études supérieures spécialisées (DESS) / Gediplomeerde in de Voortgezette Studies (GVS) / Gediplomeerde in de Gespecialiseerde Studies (GGS) / Gediplomeerde in de Aanvullende Studies (GAS)  Agrégation de l’enseignement secondaire supérieur (AESS)/ Aggregaat  Ingénieur industriel/Industrïeel ingenieur / Master — 60/120 ECTS / Master complémentaire — 60 ECTS ou plus  Agrégation de l’enseignement secondaire supérieur (AESS) — 30 ECTS  Doctorat/Doctoraal Diploma | Bachelor académique (dit «de transition») - 180 ECTS  Academisch gerichte Bachelor - 180 ECTS |
| **България** | Диплома за висше образование Бакалавър — 240 ECTS / Магистър — 300 ECTS / Доктор  Магистър след Бакалавър — 60 ECTS / Магистър след Професионален бакалавър по … — 120 ECTS |  |
| **Česká republika** | Diplom o ukončení vysokoškolského studia / Magistr / Doktor | Diplom o ukončení bakalářského studia (Bakalář) |
| **Danmark** | Kandidatgrad/Candidatus / Master/Magistergrad (Mag.Art) / Licenciatgrad / Ph.d.-grad | Bachelorgrad (B.A or B. Sc) / Professionsbachelorgrad / Diplomingeniør |
| **Deutschland** | Master (alle Hochschulen) / Diplom (Univ.) / Magister / Staatsexamen / Doktorgrad | Bachelor / Fachhochschulabschluss (FH)  Staatsexamen (Regelstudienzeit 3 Jahre) |
| **Eesti** | Rakenduskõrghariduse diplom Bakalaureusekraad (160 ainepunkti) / Magistrikraad / Arstikraad / Hambaarstikraad / Loomaarstikraad / Filosoofiadoktor / Doktorikraad (120–160 ainepunkti) | Bakalaureusekraad (min 120 ainepunkti) / Bakalaureusekraad (< 160 ainepunkti) |
| **Éire/Ireland** | Céim Onórach Bhaitsiléara (4 bliana/240 ECTS) *Honours Bachelor Degree* (4 *years*/ 240 ECTS) / Céim Ollscoile *University Degree /*  Céim Mháistir (60-120 ECTS) *Master*’*s Degree* (60-120 ECTS) / Céim Dochtúra *Doctorate* | Céim Onórach Bhaitsiléara (3 bliana/180 ECTS) (BA, B.Sc, B. Eng) *Honours Bachelor Degree* (3 *years*/180 ECTS) (BA, B.Sc, B. Eng) |
| **Ελλάδα** | Πτυχίο [ΑΕI (πανεπιστημίου, πολυτεχνείου), ΤΕI υποχρεωτικής τετραετούς φοίτησης] 4 χρόνια (1ος κύκλος)  Μεταπτυχιακό Δίπλωμα Ειδίκευσης (2ος κύκλος)  Διδακτορικό Δίπλωμα (3ος κύκλος) |  |
| **España** | Licenciado / Ingeniero / Arquitecto / Graduado / Máster Universitario / Doctor | Diplomado / Ingeniero técnico  Arquitecto técnico/Maestro |
| **France** | Maîtrise / MST (maîtrise des sciences et techniques) / MSG (maîtrise des sciences de gestion)  DEST (diplôme d'études supérieures techniques) / DRT (diplôme de recherche technologique)  DESS (diplôme d'études supérieures spécialisées) / DEA (diplôme d'études approfondies)  Master 1 / Master 2 professionnel / Master 2 recherche  Diplôme des grandes écoles / Diplôme d'ingénieur / Doctorat | Licence |
| **Italia** | Diploma di Laurea (DL) — da 4 a 6 anni / Laurea specialistica (LS) / Laurea magistrale (LM) / Master universitario di primo livello / Master universitario di secondo livello / Diploma di Specializzazione (DS) / Dottorato di ricerca (DR) | Diploma universitario (3 anni) / Diploma di Scuola diretta a fini speciali (3 anni) / Laurea — L180 crediti |
| **Κύπρος** | Πανεπιστημιακό Πτυχíο/Bachelor  Master / Doctorat |  |
| **Latvija** | Bakalaura diploms (160 kredītpunkti) / Profesionālā bakalaura diploms / Maģistra diploms / Profesionālā maģistra diploms / Doktora grāds | Bakalaura diploms (min. 120 kredītpunkti) |
| **Lietuva** | Aukštojo mokslo diplomas / Bakalauro diplomas / Magistro diplomas / Daktaro diplomas / Meno licenciato diplomas | Profesinio bakalauro diplomas Aukštojo mokslo diplomas |
| **Luxembourg** | Master / Diplôme d'ingénieur industriel / DESS en droit européen | Bachelor / Diplôme d'ingénieur technicien |
| **Magyarország** | Egyetemi oklevél / Alapfokozat – 240 kredit / Mesterfokozat / Doktori fokozat | Főiskolai oklevél / Alapfokozat – 180 kredit vagy annál több |
| **Malta** | Bachelor's degree / Master of Arts / Doctorate | Bachelor’s degree |
| **Nederland** | HBO Bachelor degree  HBO/WO Master's degree  Doctoraal examen /Doctoraat | Bachelor (WO) |
| **Österreich** | Master Magister/Magistra  Magister/Magistra (FH)  Diplom-Ingenieur/in  Diplom-Ingenieur/in (FH)  Doktor/in  PhD | Bachelor  Bakkalaureus/Bakkalaurea  Bakkalaureus/Bakkalaurea (FH) |
| **Polska** | Magister / Magister inżynier  Dyplom doktora | Licencjat / Inżynier |
| **Portugal** | Licenciado / Mestre / Doutor | Bacharel / Licenciado |
| **Republika**  **Hrvatska** | Baccalaureus / Baccalaurea (Sveučilišni Prvostupnik / Prvostupnica)  Stručni Specijalist  Master degree (magistar struke) 300 kredit min  magistar inženjer/ magistrica inženjerka (mag. ing).  Doktor struke / Doktor umjetnosti | Baccalaureus / Baccalaurea (Sveučilišni Prvostupnik / Prvostupnica) |
| **România** | Diplomă de Licenţă / Diplomă de inginer / Diplomă de urbanist / Diplomă de Master / Diplomă de Studii Aprofundate / Certificat de atestare (studii academice postuniversitare) / Diplomă de doctor | Diplomă de Licență |
| **Slovenija** | Univerzitetna diploma/ Magisterij / Specializacija / Doktorat | Diploma o pridobljeni visoki strokovni izobrazbi |
| **Slovensko** | diplom o ukončení vysokoškolského štúdia / bakalár (Bc.) / magister magister/inžinier / ArtD | diplom o ukončení bakalárskeho štúdia (bakalár) |
| **Suomi/**  **Finland** | Maisterin tutkinto — Magister-examen  Ammattikorkeakoulututkinto — Yrkeshögskoleexamen (min 160 opintoviikkoa — studieveckor)  Tohtorin tutkinto (Doktorsexamen) joko 4 vuotta tai 2 vuotta lisensiaatin tutkinnon jälkeen — antingen 4 år eller 2 år efter licentiatexamen / Lisensiaatti/Licentiat | Kandidaatin tutkinto - Kandidatexamen / Ammattikorkeakoulututkinto -  Yrkeshögskoleexamen (min 120 opintoviikkoa — studieveckor) |
| **Sverige** | Magisterexamen (akademisk examen omfattande minst 160 poäng varav 80 poäng fördjupade studier i ett ämne + uppsats motsvarande 20 poäng eller två uppsatser motsvarande 10 poäng vardera) / Licentiatexamen / Doktorsexamen  Meriter på avancerad nivå: Magisterexamen, 1 år, 60 högskolepoäng / Masterexamen, 2 år, 120 högskolepoäng  Meriter på forskarnivå: Licentiatexamen, 2 år, 120 högskolepoäng / Doktorsexamen, 4 år, 240 högskolepoäng | Kandidatexamen (akademisk examen omfattande minst 120 poäng varav 60 poäng fördjupade studier i ett ämne + uppsats motsvarande 10 poäng)  Meriter på grundnivå:  Kandidatexamen, 3 år, 180 högskolepoäng (Bachelor) |
| **United Kingdom** | Honours Bachelor degree / Master's degree (MA, MB, MEng, MPhil, MSc) / Doctorate | (Honours) Bachelor degree  NB: Master's degree in Scotland |

# II PIELIKUMS

# Indikatīva tabula par diplomiem, kas dod tiesības piedalīties AST ([[3]](#footnote-4)) kategorijas atlases procedūrās (jāizvērtē ir katrs konkrētais gadījums)

|  |  |  |
| --- | --- | --- |
| **VALSTIS** | **Vidējā izglītība**[[4]](#footnote-5) **(dod tiesības studēt augstākās izglītības mācību iestādē)** | **Augstākā izglītība (paildzināta neuniversitātes studiju programma vai universitāšu īsā programma, kuras oficiālais ilgums ir vismaz divi gadi)** |
| **Belgique – België – Belgien** | Certificat de l’enseignement secondaire supérieur (CESS) / Diploma secundair onderwijs / Diplôme d'aptitude à accéder à l'enseignement supérieur (DAES) / Getuigschrift van hoger secundair onderwijs / Diplôme d'enseignement professionnel / Getuigschrift van het beroepssecundair onderwijs | Candidature - Kandidaat  Graduat - Gegradueerde  Bachelier (dit «professionnalisant» ou de «type court»)/ Professioneel gerichte Bachelor — 180 ECTS |
| **България** | Диплома за средно образование / Свидетелство за зрелост / Диплома / Диплома за завършено средно образование / Диплома за средно специално образование | Специалист по … |
| **Česká republika** | Vysvědčení o maturitní zkoušce | Vysvědčení o absolutoriu (Absolutorium) + diplomovaný specialista (DiS.) |
| **Danmark** | Bevis for: Studentereksamen  Højere Forberedelseseksamen (HF) / Højere Handelseksamen (HHX) / Højere Afgangseksamen (HA) / Bevis for Højere Teknisk Eksamen (HTX) | Videregående uddannelser = Bevis for = Eksamensbevis som (erhversakademiuddannelse AK) |
| **Deutschland** | Allgemeine Hochschulreife / Abitur / Fachgebundene Hochschulreife / Fachhochschulreife / Hochschulzugang für beruflich Qualifizierte |  |
| **Eesti** | Gümnaasiumi lõputunnistus + riigieksamitunnistus  Lõputunnistus kutsekeskhariduse omandamise kohta | Tunnistus keskhariduse baasil kutsekeskhariduse omandamise kohta |
| **Éire/Ireland** | Ardteistiméireacht Grád D3 i 5 ábhar / *Leaving Certificate Grade D3 in 5 subjects /* Gairmchlár na hArdteistiméireachta (GCAT) / *Leaving Certificate Vocational Programme* (LCVP) | Teastas Náisiúnta / *National Certificate /*  Céim Bhaitsiléara / *Ordinary Bachelor Degree* Dioplóma Náisiúnta (ND, Dip.) / *National Diploma* (ND, Dip.) / Dámhachtain Ardteastas Ardoideachais (120 ECTS) / *Higher Certificate* (120 ECTS) |
| **Ελλάδα** | α) Απολυτήριο Γενικού Λυκείου  β) Απολυτήριο Κλασικού Λυκείου  γ) Απολυτήριο Τεχνικού — Επαγγελματικού Λυκείου  δ) Απολυτήριο Ενιαίου Πολυκλαδικού Λυκείου  Απολυτήριο Ενιαίου Λυκείου / Απολυτήριο Τεχνολογικού Επαγγελματικού Εκπαιδευτηρίου / Απολυτήριο Γενικού Λυκείου / Απολυτήριο Επαγγελματικού Λυκείου | Δίπλωμα επαγγελματικής κατάρτισης (IΕΚ) |
| **España** | Bachillerato Unificado y Polivalente (BUP) + Curso de Orientación Universitaria (COU) / Bachillerato | Técnico superior / Técnico especialista |
| **France** | Baccalauréat / Diplôme d'accès aux études universitaires (DAEU) / Brevet de technicien | Diplôme d'études universitaires générales (DEUG) / Brevet de technicien supérieur (BTS) / Diplôme universitaire de technologie (DUT) / Diplôme d'études universitaires scientifiques et techniques (DEUST) |
| **Italia** | Diploma di scuola secondaria superiore (diploma di maturità o esame di Stato conclusivo dei corsi di studio di istruzione secondaria superiore) | Certificato di specializzazione tecnica superiore/attestato di competenza (4 semestri) Diploma di istruzione e formazione tecnica superiore (IFTS) / Diploma di istruzione tecnica superiore (ITS) Diploma universitario (2 anni)  Diploma di Scuola diretta a fini speciali (2 anni) |
| **Κύπρος** | Απολυτήριο | Δίπλωμα = Programmes offered by Public/Private Schools of Higher Education (for the latter accreditation is compulsory) / Higher Diploma |
| **Latvija** | Atestāts par vispārējo vidējo izglītību  Diploms par profesionālo vidējo izglītību | Diploms par pirmā līmeņa profesionālo augstāko izglītību |
| **Lietuva** | Brandos atestatas | Aukštojo mokslo diplomas  Aukštesniojo mokslo diplomas |
| **Luxembourg** | Diplôme de fin d’études secondaires et techniques | Brevet de technicien supérieur (BTS) / Brevet de maîtrise / Diplôme de premier cycle universitaire (DPCU) / Diplôme universitaire de technologie (DUT) |
| **Magyarország** | Gimnáziumi érettségi bizonyítvány / Szakközép-iskolai érettségiképesítő bizonyítvány / Érettségi bizonyítvány | Bizonyítvány felsőfokú szakképesítésről |
| **Malta** | Advanced Matriculation or GCE Advanced level in 3 subjects (2 of them grade C or higher) / Matriculation certificate (2 subjects at Advanced level and 4 at Intermediate level including systems of knowledge with overall grade A-C) + Passes in the Secondary Education Certificate examination at Grade 5 /  2 A Levels (passes A-E) + a number of subjects at Ordinary level, or equivalent | MCAST diplomas/certificates  Higher National Diploma |
| **Nederland** | Diploma VWO / Diploma staatsexamen (2 diploma’s) / Diploma staatsexamen voorbereidend wetenschappelijk onderwijs (Diploma staatsexamen VWO) / Diploma staatsexamen hoger algemeen voortgezet onderwijs (Diploma staatsexamen HAVO) | Kandidaatsexamen  Associate degree (AD) |
| **Österreich** | Matura/Reifeprüfung  Reife-und Diplomprüfung  Berufsreifeprüfung | Kollegdiplom  Akademiediplom |
| **Polska** | Świadectwo dojrzałości  Świadectwo ukończenia liceum ogólnokształcącego | Dyplom ukończenia kolegium nauczycielskiego Świadectwo ukończenia szkoły policealnej |
| **Portugal** | Diploma de Ensino Secundário/ Certificado de Habilitações do Ensino Secundário |  |
| **Republika Hrvatska** | Svjedodžba o državnoj maturi  Svjedodžba o zavrsnom ispitu | Associate degree  Graduate specialist  Stručni Pristupnik / Pristupnica |
| **România** | Diplomă de bacalaureat | Diplomă de absolvire (Colegiu universitar) învățamânt preuniversitar |
| **Slovenija** | Maturitetno spričevalo (Spričevalo o poklicni maturi) (Spričevalo o zaključnem izpitu) | Diploma višje strokovne šole |
| **Slovensko** | vysvedčenie o maturitnej skúške | absolventský diplom |
| **Suomi/**  **Finland** | Ylioppilastutkinto tai peruskoulu + kolmen vuoden ammatillinen koulutus – Studentexamen eller grundskola + treårig yrkesinriktad utbildning (Betyg över avlagd yrkesexamen på andra stadiet)  Todistus yhdistelmäopinnoista (Betyg över kombinationsstudier) | Ammatillinen opistoasteen tutkinto — Yrkesexamen på institutnivå |
| **Sverige** | Slutbetyg från gymnasieskolan (3-årig gymnasial utbildning) | Högskoleexamen (80 poäng)  Högskoleexamen, 2 år, 120 högskolepoäng Yrkeshögskoleexamen/Kvalificerad yrkeshögskoleexamen, 1– 3 år |
| **United Kingdom** | General Certificate of Education Advanced level — 2 passes or equivalent (grades A to E)  BTEC National Diploma  General National Vocational Qualification (GNVQ), advanced level  Advanced Vocational Certificate of Education, A level (VCE A level) | Higher National Diploma/Certificate (BTEC)/SCOTVEC  Diploma of Higher Education (DipHE)  National Vocational Qualifications (NVQ) and Scottish Vocational Qualifications (SVQ) level 4 |

# 

# III PIELIKUMS

**PĀRSKATĪŠANAS PIEPRASĪJUMI - PĀRSŪDZĪBAS - SŪDZĪBAS EIROPAS OMBUDAM**

Ja jūs uzskatāt, ka lēmums attiecībā uz jums ir netaisnīgs, jūs varat prasīt šā lēmuma pārskatīšanu, ar prasības pieteikumu vērsties tiesā vai iesniegt sūdzību Eiropas Ombudam ([[5]](#footnote-6)).

**Pārskatīšanas pieprasījumi**

Jums ir tiesības atlases komisijai prasīt pārskatīt šādus lēmumus:

– nepielaišana dalībai atlases procedūrā;

– neuzaicināšana uz rakstiskajiem pārbaudījumiem un

– neuzaicināšana uz mutiskajiem pārbaudījumiem.

Lēmumu par neiekļaušanu rezerves sarakstā atlases komisija pārskatīt nevar.

Pamatoti pārskatīšanas pieprasījumi ir jānosūta, izmantojot jūsu kontu platformā *Apply4EP*, **desmit kalendāro dienu laikā no dienas, kad ir nosūtīta e-pasta vēstule, ar kuru tiek darīts zināms attiecīgais lēmums**. Atbildi ieinteresētajai personai nosūta saprātīgā termiņā.

**Pārsūdzības veidi**

**–** Var iesniegt sūdzību, pamatojoties uz Eiropas Savienības Civildienesta noteikumu ([[6]](#footnote-7)) 90. panta 2. punktu, to nosūtot uz šādu adresi:

M. le Secrétaire général

Parlement européen

Bât. Konrad Adenauer

2929 Luxembourg

LUXEMBOURG

Šo iespēju var izmantot visos atlases procedūras posmos.

Lūdzam ievērot, ka atlases komisijām ir plaša rīcības brīvība, ka lēmumus tās pieņem pilnīgi neatkarīgi un ka iecēlējiestāde tos grozīt nevar. Atlases komisiju rīcības brīvības pilnvaras tiek kontrolētas tikai tad, ja acīmredzami tiek pārkāpti noteikumi, kas regulē atlases komisiju darbību. Līdz ar to atlases komisijas lēmumu var apstrīdēt nepastarpināti Eiropas Savienības Vispārējā tiesā un pirms tam nav vajadzīgs iesniegt sūdzību Eiropas Savienības Civildienesta noteikumu 90. panta 2. punkta nozīmē.

Prasības pieteikumu var iesniegt, to nosūtot uz šādu adresi:

Tribunal de de l'Union européenne

2925 Luxembourg

LUXEMBOURG,

pamatojoties uz Līguma par Eiropas Savienības darbību 270. pantu un Eiropas Savienības Civildienesta noteikumu 91. pantu.

Šo iespēju var izmantot tikai attiecībā uz atlases komisijas pieņemtajiem lēmumiem.

Prasības pieteikumu, ar kuru pārsūdz administratīvos lēmumus par nepielaišanu un kas ir pamatoti ar kandidāta pieteikuma neatbilstību atlases procedūrā piemērotajiem pielaišanas kritērijiem, kuri ir izklāstīti vakances paziņojuma B daļas 1. punktā, Eiropas Savienības Vispārējā tiesā var iesniegt tikai tad, ja pirms tam ir iesniegta iepriekš norādītā sūdzība.

Prasības pieteikuma iesniegšana Eiropas Savienības Vispārējā tiesā nozīmē obligātu tāda advokāta iesaistīšanu, kas ir tiesīgs uzstāties Eiropas Savienības dalībvalstu tiesās vai Eiropas Ekonomikas zonas dalībvalstu tiesās.

Eiropas Savienības Civildienesta noteikumu 90. un 91. pantā minētie un abiem šiem pārsūdzības veidiem paredzētie termiņi sākas vai nu ar dienu, kad ir paziņots sākotnējais lēmums, uz kuru attiecas sūdzība, vai nu (attiecībā uz pārskatīšanas pieprasījumu) — ar dienu, kad ir paziņots pēc pārskatīšanas pieņemtais atlases komisijas lēmums.

**Eiropas Ombudam adresētas sūdzības**

Tāpat kā visi Eiropas Savienības pilsoņi, kandidāts var iesniegt sūdzību Eiropas Ombudam, to nosūtot uz šādu adresi:

Médiateur européen

1, avenue du Président Robert Schuman - BP 403

67001 STRASBOURG CEDEX

FRANCE,

saskaņā ar Līguma par Eiropas Savienības darbību 228. panta 1. punktu un atbilstoši nosacījumiem, kas paredzēti Eiropas Parlamenta 1994. gada 9. marta Lēmumā 94/262/EOTK, EK, *Euratom* par noteikumiem un vispārējiem nosacījumiem, kas reglamentē ombuda pienākumu izpildi (OV L 113, 4.5.1994.).

Kandidātu uzmanība tiek vērsta uz to, ka sūdzības iesniegšana Ombudam nepārtrauc Eiropas Savienības Civildienesta noteikumu 91. pantā noteikto imperatīvo termiņu, kādā iesniedz prasības pieteikumu Eiropas Savienības Vispārējā tiesā, pamatojoties uz Līguma par Eiropas Savienības darbību 270. pantu. Saskaņā ar Līguma par Eiropas Savienības darbību 228. panta 1. punktu Ombuds neizskata sūdzības, ja pārbaudāmos faktus izskata tiesa vai tiesvedība lietā ir pabeigta.

1. () Skatīt Padomes Regulu (EEK, *Euratom*, EOTK) Nr. 259/68 (OV L 56, 4.3.1968., 1. lpp.), kura grozīta ar Regulu (EK, *Euratom*) Nr. 723/2004 (OV L 124, 27.4.2004., 1. lpp.) un kurā jaunākie grozījumi izdarīti ar Eiropas Parlamenta un Padomes 2013. gada 22. oktobra Regulu (ES, *Euratom*) Nr. 1023/2013, ar ko groza Eiropas Savienības Civildienesta noteikumus un Eiropas Savienības Pārējo darbinieku nodarbināšanas kārtību (OV L 287, 29.10.2013., 15. lpp.). [↑](#footnote-ref-2)
2. Uz AD kategorijas 7.–16. pakāpes amata vietām attiecas papildu nosacījums par vismaz vienu gadu ilgu atbilstošu darba pieredzi. [↑](#footnote-ref-3)
3. AST amatu grupas darbvietās var strādāt, ja ir ievērots papildu nosacījums — kandidāts ir ieguvis vismaz 3 mēnešu ilgu atbilstošu profesionālo pieredzi [↑](#footnote-ref-4)
4. [↑](#footnote-ref-5)
5. () Pieprasījums pārskatīt lēmumu, pārsūdzība vai sūdzība Eiropas Ombudam neaptur atlases komisijas darbu. [↑](#footnote-ref-6)
6. () Skatīt Padomes Regulu (EEK, *Euratom*, EOTK) Nr. 259/68 (OV L 56, 4.3.1968., 1. lpp.), kura grozīta ar Regulu (EK, *Euratom*) Nr. 723/2004 (OV L 124, 27.4.2004., 1. lpp.) un kurā jaunākie grozījumi izdarīti ar Eiropas Parlamenta un Padomes 2013. gada 22. oktobra Regulu (ES, *Euratom*) Nr. 1023/2013, ar ko groza Eiropas Savienības Civildienesta noteikumus un Eiropas Savienības Pārējo darbinieku nodarbināšanas kārtību (OV L 287, 29.10.2013., 15. lpp.). [↑](#footnote-ref-7)